钦定古今图书集成/理学汇编/学行典/第078卷 > 明敖英慎言集训 > 《戒卑屈之言》
## 钦定古今图书集成/理学汇编/学行典/第078卷 > 明敖英慎言集训 > 《戒卑屈之言》

《系辞》曰：“失其守者，其辞屈。”

进斋徐氏曰：“见理不定，无所操执，其辞多屈而不伸
也。”

诚斋杨氏曰：“钟薄者无震声，德厚者无卑辞。”

《笔畴》曰：“贵人之前莫言穷，彼将谓我求其荐矣；富人
之前莫言贫，彼将谓我求其福矣。”

胡文定公家至贫，然贫之一字于亲故闲，非惟口不
道，手亦不书。尝戒子弟曰：“对人言贫者，其意将何求？
汝曹志之。”

《郁离子》曰：“失时之言，每多谦己；堕井之呼，不暇择人。”

或疑卑屈之言类谦，英曰：所谓谦者，或以贵而下贱，或以尊而下卑，或以贤而下愚。若卑屈则薾然丧其所以自守，何其陋也？故谦之言有类卑屈者。卑屈之类谦，综其实不然。

或问：“谄谀卑屈之言何以异？” 英曰：“谄谀乎人者也，卑屈乎己者也，二者恒相因者也。”